Det er ikke just en varm velkomst, man får som erhvervsdrivende i adskillige nordjyske byer. Det viser en ny opgørelse fra Dansk Byggeri i hvert fald. Seks nordjyske kommuner klarer sig faktisk overordentlig skidt. Det drejer sig om kommunerne Brønderslev, Frederikshavn, Aalborg, Rebild, Mariagerfjord og Jammerbugt. - Det er en mavepuster både for kommunerne og virksomhederne. Helt grundlæggende burde de fleste nordjyske kommuner kunne gøre det bedre. Jeg håber, at de vil nærstudere analysen og vurdere, hvilke håndtag de kan skrue på for bedre at imødekomme vores lokale virksomheder. Aalborg og Frederikshavn har dog forbedret sig siden sidste år, og Thisted gør det som Nordjyllands mest erhvervsvenlige kommune også rigtig godt, så det er da et lyspunkt, siger formand for Dansk Byggeri Nordjylland Ole Bæk Pedersen og uddyber: - Jo mere erhvervsvenlig en kommune er, jo bedre rammevilkår har virksomhederne, og det betyder, at virksomhederne kan bruge deres tid og penge på det, de er bedst til, nemlig at drive virksomhed og skabe vækst og lokale arbejdspladser. Lige nu er der fart på i rigtig mange nordjyske virksomheder, og farten bør ikke sænkes af fx lang sagsbehandlingstid eller konkurrenceforvridende afgifter som dækningsafgift. Brønderslev er den kommune, der har oplevet den største nedgang siden 2016. Dengang placerede de sig på en 35. plads, mens de nu må tage sig til takke med en 80 plads. Til gengæld har Morsø virkelig skruet op for erhvervsvenligheden, og kommunen har overhalet hele 36 kommuner, hvilket i år giver plads nummer 35. - Det er noget af et comeback, og jeg ved, at der ligger en stor indsats bag. Det viser, at det nytter at arbejde systematisk med erhvervsvenligheden, og de kommuner, der i år har klaret sig knap så godt, har jo en perfekt mulighed for at lære af for eksempel Thisted og Morsø, siger Ole Bæk Pedersen. Undersøgelsen har gransket kommunerne på 31 forskellige parametre, blandt andet skatter, afgifter, investeringer i offentlige bygninger, priser og åbningstider på genbrugspladsen. Billund er den kommune, der klarer sig bedst i hele Danmark.

Opsummering:
Det går rigtig skidt for rigtig mange nordjyske kommuner, når det kommer til erhvervsvenlighed.